Diari Oficial de la Generalitat Valenciana


Sumari del DOGV 4662, del 02-01-2004 (2003/13854)

ORDRE de 19 de desembre de 2003, de la Conselleria de Territori i Habitatge, per la qual es convoquen ajudes per a la realització d'activitats mediambientals.
--------------------------------------------------------------------------------------------------------------------------------------------------------------

### Dades del document

Número de DOGV
:   4662

Data del DOGV
:   02-01-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13374


Data del document
:   19-12-2003

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * associació
    * societat sense fins de lucre
    * entitat local
    * fundació
    * política de medi ambient
    * campanya de sensibilització

ORDRE de 19 de desembre de 2003, de la Conselleria de Territori i Habitatge, per la qual es convoquen ajudes per a la realització d'activitats mediambientals. [2003/S13814]
  
La Conselleria de Territori i Habitatge està interessada en el desenvolupament d'una política dirigida a l'adquisició d'hàbits i actituds respectuosos amb el medi ambient, i que contribuïsca a la seua millor conservació i protecció, inspirada en els principis de la Carta de València.
  
Al mateix temps, la realització d'activitats que contribuïsquen a la millora del medi natural i a la protecció i el gaudi ordenat d'aquest, s'ha convertit en objectiu prioritari per a moltes associacions i institucions sense fins de lucre de la nostra comunitat.
  
Després de valorar l'interés social de les activitats mediambientals realitzades per les esmentades entitats, i a fi de fer possible la cooperació entre aquestes i la Generalitat Valenciana, la Conselleria de Territori i Habitatge té el propòsit de recolzar-les establint ajudes per al desenvolupament d'activitats relacionades amb el medi ambient.
  
Per raó d'això, d'acord amb les atribucions que em confereix l'article 35 de la Llei 5/1983, de 30 de desembre, de Govern Valencià, com també l'article 47.3 del text refós de la Llei d'hisenda pública valenciana, aprovat per Decret Legislatiu de 26 de juny del 1991,
  
ORDENE
  
Primer
  
Establir un règim de subvencions destinades a la realització d'activitats mediambientals, dirigides a:
  
1. Associacions ambientals, fundacions ambientals i entitats sense ànim de lucre que realitzen activitats relacionades amb la protecció ambiental a l'àmbit de la Comunitat Valenciana, a càrrec del capítol IV de la secció 14, Conselleria de Territori i Habitatge; programa 442.20, Direcció i Serveis Generals, línia de subvenció TO664000, «Realització d'activitats mediambientals».
  
2. Entitats locals que realitzen activitats relacionades amb la protecció ambiental a l'àmbit de la Comunitat Valenciana, a càrrec del capítol IV de la secció 14, Conselleria de Territori i Habitatge; programa 442.20, Direcció i Serveis Generals, línia de subvenció T3100000, «Realització d'activitats mediambientals».
  
La dotació anual de la línia serà la que figure en la corresponent llei de pressupostos. En cada exercici pressupostari es publicaran els imports màxims d'aquestes ajudes com també les línies que les financen.
  
Segon
  
Aprovar les bases per les quals es regirà aquest règim i que figuren com a annex I d'aquesta ordre.
  
Tercer
  
La convocatòria de les ajudes, establerta per la present ordre amb caràcter general, es tramitarà pel procediment avançat, d'acord amb l'Ordre de 26 de setembre del 1994, de la Conselleria d'Economia i Hisenda; per la qual cosa la concessió estarà condicionada a l'existència, en el pressupost de l'exercici següent, de crèdit suficient i adequat.
  
Quart
  
En tot allò que no regula la present ordre s'aplicarà el que disposa el Decret Legislatiu de 26 de juny del 1991, de la Generalitat Valenciana, pel qual s'aprova el text refós de la Llei d'hisenda pública de la Generalitat Valenciana.
  
Disposició transitòria
  
Les ajudes que han de ser finançades a càrrec del pressupost de l'any 2004, podran ser sol·licitades en el termini d'un mes des de la publicació de la present ordre en el Diari Oficial de la Generalitat Valenciana.
  
Disposicions finals
  
Primera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Segona
  
Contra la present ordre, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació en el Diari Oficial de la Generalitat Valenciana, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que disposen l'article 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
  
Tot això sense perjudici de la interposició del recurs potestatiu de reposició en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
València, 19 de desembre de 2003
  
El conseller de Territori i Habitatge
  
RAFAEL BLASCO CASTANY
  
Annex I
  
Bases de la convocatòria
  
Primera. Beneficiaris
  
1. Poden ser beneficiaris d'aquestes ajudes les associacions ambientals, les fundacions ambientals i les entitats sense ànim de lucre que realitzen activitats relacionades amb la protecció del medi ambient, amb domicili social a la Comunitat Valenciana.
  
2. Les entitats locals de la Comunitat Valenciana que realitzen activitats relacionades amb la protecció del medi ambient a l'àmbit de la Comunitat Valenciana.
  
3. S'exclouen d'aquesta convocatòria les universitats i les entitats financeres.
  
Segona. Objecte de les ajudes
  
1. Les ajudes que es convoquen estan destinades al finançament parcial dels programes anuals de les entitats que, a més de les activitats pròpies del seu funcionament, incloguen actuacions amb algun dels objectius següents:
  
a) Formació i informació en matèria de protecció del medi ambient.
  
b) Col·laboració en la divulgació de les campanyes, plans d'actuació i programes d'educació ambiental la finalitat de les quals siga la protecció del medi ambient.
  
2. Quan de la realització de les activitats que s'han de subvencionar es derive la necessitat d'elaborar materials divulgatius, haurà de figurar en lloc visible el patrocini de la Conselleria de Territori i Habitatge, i hauran de remetre un exemplar a la Conselleria.
  
Tercera. Actuacions objecte d'ajudes
  
Les subvencions es destinaran al finançament de les despeses originades per la realització d'activitats dutes a terme al llarg de l'exercici corresponent, sempre que consistisquen en:
  
a) la realització de xarrades, cursos de formació i campanyes de divulgació.
  
b) l'elaboració de material divulgatiu relatiu a les activitats assenyalades en el paràgraf anterior.
  
També, es podran subvencionar les despeses de funcionament de les associacions i fundacions ambientals i les entitats sense ànim de lucre, com ara:
  
c) Lloguer del local que figura com a seu de l'entitat.
  
d) Lloguer de vehicles, sempre que no es tracte de vehicles de particulars.
  
e) Adquisició de material d'oficina, sempre que no es tracte de material inventariable.
  
Quarta. Quantia de les ajudes
  
Cada entitat o associació podrà presentar una única sol·licitud de subvenció que en cap cas serà superior al 100% de les despeses que s'han de justificar. L'import definitiu de l'esmentada subvenció es fixarà per a cada sol·licitant en la corresponent resolució de concessió de la subvenció.
  
L'import de les subvencions regulades en aquestes bases en cap cas podrà ser de tal quantia que, aïlladament o en concurrència amb altres subvencions o ajudes d'altres administracions públiques o ens públics o privats, supere el cost de l'activitat que ha de realitzar el beneficiari.
  
Cinquena. Sol·licituds i documentació
  
1. Les sol·licituds s'hauran de formalitzar en una instància emplenada com cal, segons el model adjunt.
  
2. Les sol·licituds hauran d'acompanyar-se de la documentació següent:
  
a) Memòria de les activitats realitzades en l'exercici anterior al qual se sol·licita l'ajuda.
  
b) Programa d'activitats objecte de la subvenció segons el que assenyala la base segona de la present ordre, firmat per el/la secretari/a i amb el vistiplau o conformitat del/de la president/a de l'entitat.
  
c) Imprés d'alta de tercers per a pagaments de la Generalitat Valenciana, segons el model adjunt, en el cas de no figurar en el registre de tercers de la Generalitat Valenciana.
  
d) També, hauran de presentar declaració jurada relativa a les ajudes rebudes per a la mateixa finalitat de qualsevol altra administració o ens públic o privat segons model adjunt.
  
3. Les entitats locals, hauran de presentar certificat de l'acord adoptat pel ple o, si és el cas, per la comissió de govern quan acredite tenir aquesta facultat delegada, o per l'alcalde de la corporació, amb la posterior ratificació del ple o de la comissió, en el cas que tinga aquesta facultat delegada.
  
4. Les associacions, fundacions i entitats sense ànim de lucre, a més dels documents del punt 2, hauran de presentar:
  
a) DNI del/ de la president/a o del representant legal de l'entitat.
  
b) Targeta del CIF de l'entitat.
  
c) Relació d'ingressos en document firmat per el/la tresorer/a i amb el vistiplau o conformitat del/ de la president/a de l'entitat, de l'exercici anterior a què se sol·licita l'ajuda.
  
d) Certificat de l'acta on conste l'acord de sol·licitar les ajudes i nomenament del representant de l'entitat per a efectuar la sol·licitud.
  
e) Acreditació de la seua constitució legal mitjançant la presentació dels estatuts fundacionals i la presentació del certificat expedit pel registre d'associacions de la Generalitat Valenciana.
  
f) Nombre de socis que componen el grup en l'actualitat, i implantació d'aquest en poblacions amb menys de 5.000 habitants expressada en tant per cent sobre el total dels/es socis/es.
  
Tota la documentació sol·licitada en l'apartat anterior que no siga original haurà de ser confrontada.
  
5. Quan els documents exigits ja estigueren en poder de la Conselleria de Territori i Habitatge, el sol·licitant pot acollir-se al dret establert en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que s'indique la data i l'òrgan o la dependència en què van ser presentats o, si és el cas, emesos i quan no hagen transcorreguts més de cinc anys des de la finalització del procediment a què corresponguen.
  
Sisena. Lloc i termini de presentació
  
1. Les sol·licituds de les ajudes, dirigides al sotssecretari, es presentaran en el Registre General de la Conselleria de Territori i Habitatge, situat en el carrer Francesc Cubells, núm. 7, 46247 de València; i en els serveis territorials de la Conselleria a les províncies d'Alacant, carrer Churruca, 29; Castelló, carrer Germans Bou, 47; i València, carrer Gregori Gea, 27, o per qualsevol dels mitjans establerts en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú (BOE núm. 285, de 27.11.92).
  
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial Decret 1829/1999, de 31 de desembre, en sobre obert, a fi que l'exemplar destinat a la Conselleria de Territori i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Territori i Habitatge.
  
3. El termini de presentació de sol·licituds serà des de l'1 al 30 de novembre de l'any anterior per al qual se sol·licita l'ajuda.
  
Setena. Valoració i tràmit
  
1. Rebudes les sol·licituds, la Sotssecretaria de la Conselleria de Territori i Habitatge, a través d'una comissió tècnica formada per tècnics de la Conselleria de Territori i Habitatge, les verificarà i realitzarà d'ofici les actuacions que considere necessàries per a la determinació, el coneixement i la comprovació de les dades en raó de les quals s'ha de pronunciar la resolució.
  
Quan la sol·licitud no reunisca els requisits o no s'acompanye la documentació que d'acord amb aquesta ordre resulte exigible, es notificarà a la persona interessada la causa que impedeix la continuació del procediment i se li requerirà perquè en el termini de 10 dies esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, prèvia resolució d'arxiu, que serà dictada per sotssecretari, d'acord amb el que disposa la Resolució de 13 d'agost del 2003, del conseller de Territori i Habitatge, sobre delegació de l'exercici de competències en determinats òrgans de la Conselleria (DOGV núm. 4571, de 22 d'agost del 2003), en els termes previstos en l'article 42 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/99, tot això de conformitat amb el que preveu l'article 71 de la referida norma.
  
2. Les sol·licituds es prioritzaran atenent el que estableix la base vuitena d'aquesta convocatòria.
  
3. La comissió tècnica elevarà al sotssecretari una proposta de resolució que indicarà, per a cada sol·licitud acceptada, l'activitat objecte de la subvenció, el cost previst i l'import d'aquesta. Per a les sol·licituds no acceptades s'especificaran degudament les raons de la denegació.
  
Vuitena. Criteris de valoració
  
1. Com a criteris generals de selecció es tindrà en compte:
  
a) El nombre de voluntaris participants en les accions programades.
  
b) El nombre i qualificació del personal tècnic participant en les accions programades.
  
c) La incidència del programa en l'àmbit geogràfic en què s'efectuen les activitats.
  
d) Segons el nombre de persones destinatàries de les activitats.
  
2. A més dels anteriors criteris, respecte de les sol·licituds de les associacions, fundacions i entitats sense ànim de lucre, es tindrà en compte:
  
a) Que la relació proporcional entre ingressos per ajudes, subvencions, donacions, etc. de caràcter públic o privat i els ingressos totals de l'exercici anterior, siga la menor possible.
  
b) Que l'àmbit territorial de l'entitat segons els seus estatuts fundacionals siga el major dins de la Comunitat Valenciana.
  
c) La implantació de l'entitat, en poblacions amb menys de 5.000 habitants de la nostra comunitat.
  
Novena. Forma i termini de concessió
  
1. La resolució definitiva, degudament motivada, serà dictada pel sotssecretari de Territori i Habitatge d'acord amb el que disposa la Resolució de 13 d'agost del 2003, del conseller de Territori i Habitatge, sobre delegació de l'exercici de competències en determinats òrgans de la Conselleria (DOGV núm. 4571, de 22 d'agost del 2003) i serà publicada en el Diari Oficial de la Generalitat Valenciana.
  
2. La sol·licitud es considerarà desestimada si la resolució no es resol en el termini de dos mesos des de la finalització del termini de presentació d'instàncies.
  
Deu. Recursos
  
Les resolucions adoptades pel sotssecretari de Territori i Habitatge, en adoptar-se per delegació, indicaran expressament aquesta circumstància, es consideraran dictades per l'òrgan que delegue, i esgotaran la via administrativa. Contra dites resolucions es pot interposar recurs contenciós administratiu en el termini de dos mesos, comptadors des de l'endemà de la notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
  
Tot això sense perjudici de la interposició del recurs potestatiu de reposició, en el termini d'un mes des de l'endemà de la seua notificació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999.
  
Onze. Obligacions dels beneficiaris
  
1. Els beneficiaris de les subvencions hauran de complir les obligacions següents:
  
a) Realitzar el programa que fonamenta la concessió de la subvenció.
  
b) Acreditar davant de la Conselleria de Territori i Habitatge la realització de l'activitat, com també el compliment dels requisits i condicions que determine la concessió o gaudi de l'ajuda, en la forma que es determina en la present convocatòria.
  
c) Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.
  
d) Comunicar a la Conselleria de Territori i Habitatge l'obtenció de subvencions o ajudes per a la mateixa finalitat, procedent de qualsevol administració o ens públic.
  
e) Prestar la col·laboració i presentar la documentació que siga necessària als tècnics de la Conselleria de Territori i Habitatge, a fi de comprovar l'execució del programa objecte de subvenció.
  
f) Consignar en les publicacions relatives al programa que l'entitat ha sigut subvencionada per la Conselleria de Territori i Habitatge.
  
g) Complir totes les obligacions que estiguen previstes per al règim de subvencions i ajudes públiques, que siguen aplicables en la present ordre, de conformitat amb el que disposa el Decret Legislatiu de 26 de juny del 1991, del Consell de la Generalitat Valenciana, pel qual s'aprova el text refós de la Llei d'hisenda pública de la Generalitat Valenciana, i la resta de legislació concordant i d'aplicació.
  
2. Les associacions, fundacions i entitats sense ànim de lucre, a més de les obligacions anteriors, hauran de portar la comptabilitat de l'entitat d'acord amb el Pla general de comptabilitat, excepcionalment, una relació detallada i completa d'ingressos i despeses.
  
Dotze. Justificació i pagament
  
1. El pagament d'aquestes ajudes s'efectuarà d'una sola vegada, després de la justificació de l'ocupació d'aquestes, en el termini que a l'efecte s'establisca en la resolució de concessió de les ajudes. En cas de no figurar haurà de realitzar-se abans del 15 de novembre de l'any per al qual s'ha concedit l'ajuda, per a això els beneficiaris hauran de presentar factures originals i còpies per a ser confrontades per la unitat de registre de l'òrgan competent corresponent al programa i per l'import total subvencionat, juntament amb una memòria descriptiva de les activitats exercides. En cap cas pot ser objecte de subvenció l'IVA recuperable pel beneficiari.
  
2. Les associacions, fundacions i entitats sense ànim de lucre, hauran de presentar a més:
  
a) Les justificacions corresponents a col·laboracions figuraran en rebuts on consten les dades del perceptor, el seu NIF, el concepte pel qual es retribueix i la retenció corresponent al IRPF, com també les dades de l'entitat.
  
b) Quan la quantia de l'ajuda supere els 1.803,04 euros, i en el cas que resulte exigible, certificats acreditatius que, en el moment de la concessió de l'ajuda, el beneficiari es troba al corrent en el compliment de les seues obligacions tributàries, davant de l'Agència Tributària i davant de la Conselleria d'Economia, Hisenda i Ocupació, com també davant de la Seguretat Social.
  
b.1 Certificat original expedit per la Tresoreria Territorial de la Seguretat Social d'estar al corrent de les obligacions de Seguretat Social o, si és el cas, d'estar exempts d'aquestes, en les formes previstes en l'Ordre de 30 de maig del 1996 (DOGV núm. 2.775, de 21.06.1996).
  
b.2 Certificat original expedit per l'Agència Estatal d'Administració Tributària d'estar al corrent o exempt de les obligacions tributàries estatals.
  
b.3 Certificat expedit per la Conselleria d'Economia, Hisenda i Ocupació d'estar al corrent o exempt de les obligacions tributàries, respecte de la Comunitat Valenciana.
  
3. Les entitats locals hauran de presentar un certificat del responsable de la intervenció municipal de totes les despeses, juntament amb les còpies autenticades dels documents suport (factures, nòmines, etc.) i els justificants de pagament.
  
4. Si dels justificants de despeses presentades resulta un import inferior a l'ajuda concedida, es procedirà a la reducció automàtica de la subvenció en la quantia necessària perquè l'ajuda no excedisca de la despesa justificada.
  
Tretze. Revocació o minoració de l'ajuda
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió.
  
2. L'incompliment pel beneficiari dels requisits i condicions que van donar lloc a l'atorgament de l'ajuda, com també la no-presentació de la documentació assenyalada en la base cinquena d'aquesta ordre en el termini establert a l'efecte, donarà lloc al corresponent procediment de revocació de l'ajuda concedida. En la tramitació del procediment es garantirà en tot cas, el dret de l'interessat a l'audiència.